এ নগরজুড়ে সমর্পণের আঁচ ছড়িয়ে। কখনও ফেরিওয়ালার বাঁশিতে সে আঁচ, কখনও এ রাস্তা সে রাস্তা পার হয়ে নগরের উত্তরে এসে রাধাদামোদর মন্দিরকে পাশে রেখে লোটনকুঞ্জে তার বিবরণ। গল্পে মোড়া শহরে লোটনকুঞ্জ আরও এক গল্প নিয়ে বসে। কৃষ্ণবিরহে রাই এইস্থানে নাকি ধুলোয় গড়াগড়ি দিয়েছিলেন। রাইয়ের সে ‘গড়াগড়ি’ বৃথা যায়নি। শ্যামকে এসে রীতিমতো ‘কুঞ্জমধ্যে প্রবেশ পূর্বক দর্শন প্রদানান্তে বিলাসাদি’ করতে হয়েছিল। তাই এ জায়গার নাম লোটনকুঞ্জ।